德功，是秋聘考楚闱，经柏乡，寇大至，时柏令阙，城不可保，或谓宜间道驰去，公曰：均王土也，奈何弃之。集士民拒守三日夜，贼知难撼，遂解围去。摄郡事，创置戍卒八百人，亲勒习之，费几五千金，皆自爲经纪，未尝一钱扰公私也。摄开州，预歼二人之应流寇者，治理流闻，擢监察御史。旋命巡鹾两淮。时度支告匮，咸请增课，公以其病商，概爲奏罢。淮安岁祲，公捐六千余金，煮粥赈之，以病乞归，卒于家。